Takket være en særlig ordning, hvor arbejdsgiveren får tilskud til lønnen, så er den 28-årige cand. IT-uddannede systemudvikler, Ebbe Skøtt Andersen, nu blevet fastansat i det firma, hvor han begyndte som nyuddannet. - Jeg har været meget begejstret for ordningen. Alternativet var dagpenge, og det havde jeg bestemt ikke lyst til, siger Ebbe Skøtt Andersen. Mens Ebbe Skøtt Andersen i Aalborg-firmaet AskCody har været med til at udvikle digitale vejvisningssystemer, har arbejdsgiveren i et helt år fået omkring halvdelen af Ebbe Skøtt Andersens løn i tilskud. - Uden ordningen ville vi ikke have haft råd til at ansætte Ebbe, siger udviklingschef Allan Mørch fra AskCody. Det er Væksthus Nordjylland, der administrerer videnpilot-ordningen, der er popælær blandt dem, der har prøvet den. Men meget tyder på, at for få virksomheder her i landsdelen kender til ordningen, som skal styrke væksten i de små og mellemstore virksomheder. - Vi synes, at der i forhold til hvor mange virksomheder der er i Nordjylland, så er der for få, som benytter sig af de gode muligheder med videnpilot-ordningen. Mindst 50 højtuddannede kan komme i arbejde resten året på ordningen siger konsulent Lasse Ellebæk Thomsen fra Væksthus Nordjylland. Nordjylland er den region i hele Danmark, hvor færrest virksomheder de seneste fem år har ansat højtuddannede på videnpilot-ordningen. Foreløbig har 156 højtuddannede fået job i Nordjylland med hjælp fra videnpilot-ordningen. Men der er plads til mange flere og der er millioner af kroner at dele ud af. Det er bare om at komme i gang med at få realiseret de gode idéer, opfordrer Væksthus Nordjylland. For at komme i betragtning til videnpilot-ordningen skal man have en bachelor eller anden højere uddannelse. Læs mere om det på linket her: http://startvaekst.dk/vhnordjylland.dk/videnpilotordning

Opsummering:
I den her tid bliver der igen år udklækket mange højtuddannede fra Aalborg Universitet, som må stille sig op i arbejdsløshedskøen. Men hvad mange virksomheder eller jobsøgende ikke er klar over, er at der findes en helt speciel ordning, som yder tilskud til at få en højtuddannet ansat.